  Майя Бывальцева 5-тӥ тулыспалэ «Удмуртия» телеканал «Элькуновидение. Суперфинал» вожвылъяськонэз возьматӥз. Телевизор учкисьёс асьсэлы кельшем кырӟан понна смс амалэн куара сётонэ пыриськизы. Тужгес трос куара Вавож ёросысь «Валан» ансамбль люказ - концерт дыръя люкам куараосын ӵош 786. Со радъясьёслэсь 20 сюрс манет басьтоз. Балезино ёросысь Надежда Сидорова понна 466 куара вуиз. Куинетӥ интыын Шаркан ёросысь «Тулкым» ансамбль - 244 куара. Удмуртиысь лулчебертъя министерстволэсь кузьым – 70 сюрс манет - Вавож ёросысь лулчеберт юрт басьтоз, ӵапак отысь коллектив оглом тужгес трос баллъёс люказ. Тодэ вайытом, вожвылъяськонлэн валтӥсь люкетэз 30-тӥ толшоре Иккарысь культура дворецын ортчиз. Концертэ лыктэм учкисьёслэн озьы ик куара сётыны луонлыксы вал. Вавож ёросысь «Валан» ансамбльлы но солэн «Медло ог-огдэ валан» кырӟанэзлы 140 адями дурбасьтӥз. Сарапул ёросысь Павел Асат (Смирнов) но солэн «Уйвӧтам гинэ» кырӟанэз понна 99 адями куаразэ сётӥз. Куинтеӥ интыын вал Балезино ёросысь Надежда Сидорова «Эн дырты курланы» кырӟанэныз – 93 балл. «Элькуновидение. Суперфинал» вожвылъяськонын Вавож ёросысь «Валан» ансамбль вормиз. Озьы ик концерт дыръя кырӟанлы устозэ крезьгурез но устозэ кылъёсты гожтӥсез пусйизы. Ӧнерлыко жюри тужгес вылӥ дунъяз «Эн дырты курланы» кырӟанлэсь кылъёссэ гожтӥсез, Балезино ёросысь Ольга Першинаез, устозэ крезьгурез гожтӥсен Павел Асатэз ялӥзы.  Тегъёс: Элькуновидение кырӟан Ижкар удмурткыл Удмуртия  